
ESIPUHE


Ihmiselle on tärkeää, että häntä kuunnellaan. Kun tulemme kuulluksi, koemme olevamme tärkeitä ja hyväksyttyjä. On mieltä kohottavaa, kun haluaa kertoa jonkin itselleen tärkeän asian, ja toinen ihminen kuuntelee aktiivisesti.


Minä sain entisessä toimessani nuorena kehityspäällikkönä olla paljon äänessä. Minua kuuntelivat firman johto ja asiakkaat, ja eri tilaisuuksissa suurempikin yleisö. Olin omalla alallani kysytty puhuja.


Toisaalta minun ohitseni on puhuttu. Seurustelin yhtenä kesänä naisen kanssa, jolla oli tapana puhua samassa terassipöydässä olevan kolmannen, usein miespuolisen, henkilön kanssa aivan kuin minä en olisi lainkaan läsnä. Seurustelukumppanin suhtautumistapa tuntui alistavalta ja halventavalta.


Oli myös pitkä elämänvaihe, jolloin minua ei kuunneltu edes omaa itseäni koskevissa asioissa. Olin vuosia aiemmin palanut loppuun eikä paluu töihin masennuksen ja sitä korjaavan kännäilyn vuoksi onnistunut. Lopulta minut oli liian pitkäksi venyneen sairausloman vuoksi irtisanottu.


Kun menetin työn ja siten tärkeimmän kiinnekohdan omaan elämään ja yhteiskuntaan, elämä alkoi heitellä. Tilanne paheni niin, että olin psykiatrisen hoidon piirissä, edunvalvonnan holhouksessa ja vanhempieni komennossa. Sananvaltaa elämässäni käyttivät siis muut tahot.


Kun vuosien päästä onnistuin muuttamaan elä-mäntyyliäni, minulle palautui puheoikeus. Minun ei tarvinnut enää kuunnella muiden määräyksiä. Sain taas päättää asioistani itse.


Kuulluksi tuleminen vahvistaa mielenterveyttämme ja hyvinvointiamme. Ihmiselle on tärkeää kokea, että muut kuuntelevat ja ymmärtävät. Kuuntelemalla osoitamme arvostusta toista kohtaan, ja rakennamme luottamusta ja yhteenkuuluvuutta.


Kuuntelemalla tarkasti saa itsekin uusia oivalluksia. Tämä on tärkeää esimerkiksi töissä.


”Ihmisellä on yksi suu, mutta kaksi korvaa.” Lause korostaa kuuntelemisen tärkeyttä.


Sana essee tulee ranskan kielen sanasta essayer, joka tarkoittaa pyrkiä ja yrittää. Tämän kirjan kirjoitukset ovat niin sanottuja subjektiivisia esseitä. Kerron erilaisista arkisista ja tavallisista, mutta samalla merkityksellisistä asioista siitä näkökulmasta kuin olen itse oppinut ja oivaltanut.


Hyödynnän esseissäni journalistisen median artikkeleita laajasti eri aihealueilta. Tarkastelen sekä artikkeleiden sisältämiä tietoja että niiden tarjoamia neuvoja omien havaintojeni ja kokemusteni valossa. Myös tietyt arkiset hetket sisältävät aineksia suurempiinkin mietteisiin. Omakohtaisessa pohdinnassa edetään yksityisestä yleiseen ja toisinpäin. Ajatuksena on tuoda esiin arkisia löytöjä, ja jakaa niiden tuoma ilo ja hyöty lukijoiden kanssa.









IKÄVÄ TISKIN LUO


”Ei näissä kapakoissa kuule runoa, ei tankaa, pelkkää juopunutta puheensorinaa.” Näin laulaa Mikko Alatalo kappaleessaan Ihmisen ikävä toisen luo. Minä vietin työelämästä syrjäytymisen jälkeen aikaa kapakoissa päivittäin kymmenen vuoden ajan.


On totta, että päiväkaljalla kuppilassa harvoin puhutaan mistään mieltä kohottavasta. Minulla oli yhä vahva ammatti-identiteetti, ja olisin halunnut puhua vaikka töistä. Osa porukasta saattoi pitää rokulia, osalta taas työt olivat jääneet pysyvämmin.


Lopulta sairastuin vaikeaan alkoholiperäiseen sairauteen. Kun kaljoittelu sairastuttuani loppui, minusta tuli yksinäinen. Masennuksen omahoito kapakassa oli lopetettava. Sairaus jäi vaikuttamaan pysyvästi terveyteeni ja hyvinvointiini.


Myönnän, että toisinaan muistelen, kuinka mukavaa oli suunnata baaritiskille, tilata uusi olut ja palata pöytään täyden tuopin kanssa. Se auttoi pitämään hetkestä kiinni. Mieltä eivät painaneet menneisyyden murheet tai tulevaisuuden huolet.


En suosittele ahdistuksen lääkitsemistä alkoholilla. Se saattaa helpottaa hetkisen, mutta pidemmän päälle se vain pahentaa ongelmia.


Kävin joskus raitistuneena tapaamassa tuttuja lähikuppilassa. Painunut kahvi ei kuitenkaan maistunut eikä juttu enää luistanut samalla tavalla. Vähitellen baarit saivat jäädä kokonaan.


”Mä tiedän etten tulevaisuutta tehdä voi näin, mut kunhan selviäis nyt edes huomiseen”, Alatalo laulaa. Minä tunnen niin, että tulevaisuudenuskosta ei pidä luopua. Minua voi pitää varoittavana esimerkkinä, jotta ei tärvele huomista.









ENSIRAKKAUS OPETTAA


Ensirakkaus avaa uusien mahdollisuuksien maailman ja auttaa oppimaan elämässä uusia asioita.


Minä myös opin ensirakkauden myötä paljon elä-mästä. Ensirakkaus oli kokemuksena huono. Se päättyi nopeasti, ja suhteen jälkeen rakkaani osasi satuttaa minua.


Suoraan sanottuna ensirakkaus oli kuin petosta. Olin palavasti rakastunut, mutta sain olla vain kolmas pyörä. Naiseni oli jo sitoutunut ulkomaalaiseen mieheen. Se ei kuitenkaan estänyt meitä viettämästä öitä yhdessä. Kuinka nopeasti salaiset yöt opiston asuntolassa kuluivatkaan.


Meillä oli tapana istua ravintoloissa ja keskustella syvällisesti kaikesta mahdollisesta. Tarjosin naiselle punaviiniä, jonka piti hänen pyynnöstään olla talon halvinta. Itse en tuolloin käyttänyt alkoholia vaan join kahvia.


Rakkaus roihusi vain muutaman kuukauden. Nainen katkaisi suhteemme tylysti opintojen päättyessä. Olin niin epätoivoinen, että hain hänet lainaksi saamallani autolla joka kerta lentoasemalta, kun hän oli tulossa miesystävänsä luota ulkomailta. Sain olla edes lyhyen ajomatkan ajan hänen kanssaan.


Itkin rakkaani perään, mutta hän oli tarkoituksella julma. Hän tiesi tunteistani, mutta kertoi minulle, että hänellä on suhde myös työkaverinsa kanssa.


Lauloin usein mielessäni Jari Sillanpään kappaletta Satulinna: ”Sano että sä tahdot olla kuin ennenkin.” Jukka Kuoppamäen säveltämä ja sanoittama iskelmä alleviivasi tunteitani: ”Sano että yhä ainoa olen sun. Sano että yksin olla sä tahdot mun.”


Aikaa kului. Vaikka asuimme samassa kaupungissa, emme enää nähneet toisiamme.


Tiesin mitä hajuvettä nainen käytti. Ajatuksenani oli ostaa samaa tuoksua jollekin uudelle ihmiselle, jonka kanssa ryhtyisin laastarisuhteeseen.


Tutustuin naiseen, joka hieman muistutti rakastani. Hän oli saman pituinen, ja hänellä oli samalla tavalla pitkät ruskeat hiukset.


Juice lauloi kappaleessaan Syksyn sävel: ”Häntä rakastin paljon, sua rakastan joskus enemmän, ole mulle vähän aikaa hän.” Kappale kertoo Leskisen entisestä tyttöystävästä, joka oli jättänyt hänet. Laulu kertoo erosta ja ikävästä, mutta samalla myös uudesta ystävästä. Uutta rakastettua pyydetään elämään mukana ikävässä ja kaipauksessa.


”Ole mulle vähän aikaa hän.” Eihän näin minun mielestäni voi ainakaan sanoa toiselle. Tosin nuorena miehenä vastaavassa tilanteessa minäkin yhä ikävöin, ja ajattelin aivan samoin.


Monella on ollut pettymyksen kokemuksia ensirakkaudessa. Minusta nuori rakkaus on yliarvostettua. En kaipaa tuota aikaa. Mutta on todettava, että en ole ensirakkauteni jälkeen rakastanut samalla tavalla ketään muuta. Suhteeni ovat olleet lyhyitä. Minut on jätetty, ja myös minä olen jättänyt.









YHTÄ SUORITTAMISTA


Uupumus ja stressi on lisääntynyt työelämässä. Työ-olotutkimuksesta ilmeni, että yhä useampi kokee työ-elämän muutokset hallitsemattomiksi ja työmäärän sietämättömäksi.


Moni on työn vuoksi koko ajan aivan poikki. Ylen teettämän kyselyn mukaan joka toinen suomalainen on jättänyt jotain itselle tärkeää tekemättä väsymyksen vuoksi. Eniten karsitaan kotitöistä, harrastuksista ja ystävien tapaamisista. Työterveyspsykologi sanoi kyselyn tuloksista, että tähän pitäisi herätä. Asiantuntijan mukaan työelämää pitäisi muuttaa, jotta ihmiset jaksavat muutakin elämää.


Toisaalta on todettu, että vaikka työ näyttäytyy julkisessa keskustelussa usein taakkana, se on tärkeä voimavara ja terveyttä tukeva asia. Mielenterveysjärjestön asiantuntija totesi Ylen artikkelissa, että työ-elämä tukee mielen hyvinvointia monin tavoin. Se vastaa kolmeen psykologiseen perustarpeeseen: autonomian, kyvykkyyden ja yhteisöllisyyden tarpeeseen.


Uupumukseen ja henkiseen pahoinvointiin voi johtaa ylisuorittaminen työn lisäksi myös muilla elämän osa-alueilla, kerrottiin Helsingin Sanomien artikkelissa. Painetta onnistua kaikessa tulee ulkopuolelta. Some voi välittää väärää kuvaa siitä, että muut elä-vät paremmin ja että elämä on helpompaa muualla kuin siellä, missä on. Työterveyspsykologi kannusti seuraavasti: ”Minä riitän ja saan elämäniloa omista valinnoistani. On hyvä saada rauhaa sen ympärille, että tämmöistä tämä arki nyt on.”


Ihmisiltä odotetaan kaiken aikaa tekemistä ja suorittamista eikä anneta tilaa olemiselle ja rauhoittumiselle. On jopa todettu, että vapaa-aikaa on käytettävä oman työkykynsä parantamiseen. ”Suorituskulttuuri kukoistaa niin kauan kuin ihailemme sitä, että kaikki langat pysyvät koko ajan hyppysissä”, sanoi työuupumuksen kokenut nainen Ylen artikkelissa.


Yhteiskunnassa viestitään lisäksi, että itseään on kehitettävä jatkuvasti. Ihmisen siis pitäisi olla jotain enemmän tai parempaa, sosiaalipsykologi kirjoitti kolumnissaan Ylen sivuilla. Psykologin mukaan itsensä kehittäminen on yliarvostettua ja pahimmillaan uuvuttavaa.


Tiedä sitten – jossain nimittäin todettiin, että itsensä kehittäminen liittyy henkiseen hyvinvointiin. Tämän näkemyksen perusteella olisi hyvä asettaa tavoitteita ja pyrkiä oppimaan uutta. Tämä voi olla esimerkiksi uuden taidon opettelu tai harrastuksen aloittaminen.


Psykologi puolestaan kirjoitti seuraavasti: ”Tuhlaa aikaasi myös hyödyttömyyksiin ja haahuiluun. Aloita harrastus, jossa et halua kehittyä tai kuluta kirjoja, jotka ovat puhtaasti viihdettä.”


Minä voisin vinkata, että tällainen harrastus voisi olla esimerkiksi musiikin tekeminen suun avulla. Beatboxing on taiteellinen ja hauska tapa ilmaista rytmejä. Se on taito luoda rumpujen ja muiden instrumenttien ääniä pelkästään suun, huulten, kielen ja kurkun avulla. Voi imitoida esimerkiksi bassorumpuja, virveliä ja symbaaleja.


Perhe tosin voi olla harrastuksesta eri mieltä.

